**פרויקט - 'מחוברים'**

****

**מפגש בין דורי בדרמה תרפיה**

**עם יוצאי אתיופיה בישראל**

 תמר בורר וצהיינש אדל-קרוט

 מטפלות בדרמה ובימאיות תיאטרון

**פרויקט 'מחוברים'- הינו תיאטרון תיעודי בין דורי עם האוכלוסייה האתיופית בישראל**.

**תכנית זו שמה לה למטרה לחזק את תדמית הזקן בקהילה האתיופית, לפתח את הזהות האתיופית בקרב בני הנוער של העדה ובקרב החברה הישראלית כולה.**

קהילת העולים מאתיופיה בישראל מתמודדת עם אתגרים רבים, אשר חלקם נעוץ בפער הבין דורי החריף. קשיים אלו מתבטאים בחוסר תקשורת בין ילדים להוריהם, בתסכול כבד של המבוגרים המרגישים שאינם רלוונטיים ובמשבר זהות של הנוער. המעבר הבין תרבותי הקיצוני שהתחולל בעקבות העלייה לארץ גרם לתמורות מרחיקות לכת במבנה הקהילה והמשפחה האתיופית. באתיופיה שררה היררכיה משפחתית ברורה שבראשה עמדו ההורים ועל החלטותיהם לא היה ניתן לערער. ההסתגלות המהירה יותר של הדור הצעיר יצרה פער מול הדור המבוגר שהתקשה למצוא את מקומו ועל כן, עם העלייה ארצה איבדו המבוגרים את מקומם כבעלי הסמכות הבלעדיים.

הנתק הבין דורי גרם לצעירים להתנער מתרבות המוצא שלהם. כך נוצרה תופעה רחבה של זהות שאינה מגובשת המביאה את הפרט לקשיים רבים בחייו כמו בידול חברתי וחוסר אונים.

צעירי הקהילה איבדו את הקשר עם העבר ההיסטורי המפואר, הכמיהה לעלות לירושלים והקורבנות הרבים בדרך ונשארו רק עם תדמית העולה החדש והנחשל.

על מנת לחזק את הדור המבוגר והצעיר גם יחד, יש ליצור **תהליך חינוכי- זהותי משותף** שיאחה את הפער הבין דורי ויבנה חוסן קהילתי ומשפחתי עבור יוצאי הקהילה המתעוררים ומבקשים לחזור אל שורשיהם ולדעת יותר על עברם. וכן, עבור ישראלים ותיקים המעוניינים לסייע בקבלת המסורת היהודית אתיופית אל לב הקונצנזוס הישראלי.

**הדרמה ככלי טיפולי מייצרת נגישות גדולה לחומרים אישיים רגישים**, אשר בדרך אחרת, ישירה יותר, היה קשה להגיע אליהם. לדרמה איכויות מיוחדות כמו משחקיות ויצירת קשר, הגברת היכולת להזדהות עם האחר על ידי כניסה לנעליו ויצירת מקום בטוח לפעולה כיוון ש'אני' יכול לרגע להיות 'לא אני', אלא מישהו אחר, שמותר לו להגיד או לעשות את כל מה שאני פוחד או מתבייש לעשות. הכלים הדרמטיים מחברים בין אנשים מתרבויות שונות ומגילאים שונים ומוכיחים את עצמם בפרויקטים בין דוריים ובין תרבותיים.

אוכלוסיית היעד: מבוגרים בני 60 ומעלה, אשר עלו לארץ עד שנת 1991. בני נוער יוצאי אתיופיה ונוער ישראלי ותיק אשר פעילים במסגרות נוער שונות.

קבוצה תהליכית עם תוצר – הצגה המבוססת על חומרים אישיים של המשתתפים, המהווה עדות ומסמך חברתי חשוב. ההצגה תעלה לראשונה בתוך הקהילה המקומית של המשתתפים, ויש אפשרות להציגה בפני כל קהל רלוונטי.

**מטרות:**

1. חיזוק והעצמת ההשתייכות של בני הנוער לקהילה האתיופית-ישראלית.
2. חיזוק הזהות הישראלית המשלבת בתוכה את הזהויות האתניות המגוונות בחברה.
3. שילוב בין דורי של זקני הקהילה לבין בני נוער- כגשר על הקרע הבין דורי בקהילה.
4. עיבוד טראומת העלייה לארץ והמסע דרך סודן, או במבצעים השונים.
5. תיעוד סיפורי העלייה, מסורות ומנהגים מארצות המקור.
6. חשיפה לקהל הרחב של סיפורי העלייה כמיתוס מכונן של הקהילה, ובכך להאיר באור אחר ומעצים את העדה, על מנת לשנות את תדמית הנחשלות והמצוקה.
7. מתן לגיטימציה לביטוי רגשי ולעולמות התוכן המעסיקים את המשתתפים בתוך הקבוצה ואל מול הקהילה והחברה בישראל
8. העצמת תחושת המסוגלות של המשתתפים, הקניית מיומנויות בין אישיות ועבודת צוות בפרויקט הפקה.
9. חיזוק תחושת השותפות, החוסן הקהילתי והשייכות בקרב הקהילה המקומית בה נערך הפרויקט.

**תהליך העבודה** בארבעה שלבים:

* **איתור אוכלוסיית היעד** **והכנה** – זקנים וילדים [אוכלוסיית היעד היא מבוגרים ונוער יוצאי אתיופיה ונוער ישראלי ותיק] כדאי לפתוח את הקבוצה עם 15 אנשי עדות, ו15 בני נוער. האיתור ייעשה בשיתוף עם גורמים מקומיים, ויתקיימו 3-4 מפגשי הכנה לכל אוכלוסיה בנפרד.
* כ-12 **מפגשים קבוצתיים** אחת לשבוע במשך שנת לימודים. המפגשים יהיו דינאמיים ויצירתיים ותינתן בהם האפשרות לכל משתתף לבטא את עצמו במידה הרצויה והאפשרית, באמצעות הכלים הדרמטיים שהמנחות מקנות ומובילות בסדנא. נתמקד בעיבוד הטראומה בכלים אומנותיים – דרמטיים.

*כלים ותכנים: פעילויות משותפות בנושא הזהות האתנית האתיופית, בהיבט של שורשיות, יהדות וישראליות בעבר ובהווה. טיפוח גאווה במורשת. תהיה התמקדות בחשיפה למנהגים ומסורות מאתיופיה לפני העלייה לארץ.*

*התלמידים ילוו את הדור הראשון ויהיו שותפים לסיפור הישרדותם באמצעות הקשבה, התנסויות דרמטיות שונות כמו: אימפרוביזציה, משחק תפקידים, תיאטרון-סיפור, תיאטרון פלייבק וטכניקות פסיכו-דרמטיות.*

* כ- 10 מפגשים נוספים, בהם הקבוצה תעלה בעצמה **אירוע בימתי** בהשתתפות חברי הקבוצה, אשר יתבסס על הסיפורים שעלו במפגשים. העבודה המשותפת תורמת ליצירת הקשר הבין דורי בתוך הקבוצה ומסייעת לתחושת הקבלה והנראות בקרב הקהילה האתיופית והותיקה כאחד.

*כלים ותכנים: פיתוח מיומנויות הפקה תיאטרונית- יכולת משחק, סאונד ועיצוב על מנת ליצור אירוע שמעביר חוויה מרגשת, אישית וקרובה ככל האפשר. זאת באמצעות סיפוריהם האישיים של המשתתפים שחוו את קשיי העלייה וחוויות של בני הנוער מחייהם בהווה.*

* לאחר סיום שלב ההפקה, ייערכו 2 פגישות נוספות **לעיבוד החויה ולפרידה**, אך תיתכן אפשרות להמשך ליווי המשתתפים.

**הנחייה** – הפרויקט עובד בפורמט של **הנחייה משותפת**, וזאת מכמה סיבות: גודל הקבוצה ועומס הסיפורים הטראומטיים שעולים במהלך העבודה. שתי מנחות יכולות לחלוק את העומס ולמלא תפקידים שונים בחיי הקבוצה, לראות את המשתתפים מזוויות שונות ולהיות קשובות לפרטים שמנחה אחת לא תוכל לזהות. הפרויקט יונחה על ידי **שתי מנחות בעלות הכשרה וניסיון רב בדרמה –תרפיה ותיאטרון קהילתי. אחת מהן בת הקהילה האתיופית, דוברת אמהרית וטיגרית והשנייה, ילידת הארץ, מנחה מנוסה בפרויקטים של תיאטרון עדות עם ניצולי שואה ובני נוער.**

כמו כן, **שתי מנחות** – עולה מאתיופיה וותיקה, שעובדות יחד, מציגות לקבוצה מודל של עבודה משותפת וכבוד הדדי. בנוסף, עבודת ההפקה המורכבת מחייבת שני אנשי מקצוע – כאשר האחת מתמקדת יותר בקשר הבין אישי עם המשתתפים תוך כדי עבודה והשנייה מתמקדת בפן **ההפקתי של ההצגה** – כתיבה, בימוי, עצוב תפאורה ותלבושות, וסאונד.

**עלות הפרויקט:**

**עלות ההנחייה בפרויקט 50,000 שח. עלות זו אינה כוללת הוצאות הפקה כגון שיווק, שכירת אולם, תאורה, הגברה ותפאורה (הערכה כ-25,000 או שווה ערך).**

**לסיכום**:

**מטרת הפרויקט היא לתת מקום ובמה לסיפורי החיים מאתיופיה ולחוויות הקשות של העלייה לארץ מחד, ויצירת קשר וחיבור של בני הנוער מהעדה להיסטוריה והשורשים של משפחתם מאידך, ולעזור להם לקבל את החוויות האלה כחלק מהם, וכחלק מהחברה הישראלית בהתאמה. הקבוצה תעבוד על פי מתכונת שהוכחה כמוצלחת ביותר, אחרי עשרות קבוצות ברחבי הארץ, שעבדו עם ניצולי שואה מאירופה ואפריקה ובני נוער מדור שלישי. העבודה תהיה בכלים של דרמה תרפיה וסיפורי חיים, ובסוף הפרויקט תועלה הצגה בהשתתפות הנערים והזקנים. באופן זה, הסיפורים מגיעים לכלל הקהילה, האתיופית ומחוץ לה. המשתתפים זוכים לחוויה של העצמה והישג, ומקבלים מקום ונראות בקהילה.**

קיימת אפשרות לצמצם את מבנה הפרוייקט כך שהקבוצה תהיה מורכבת מבני נוער, ואיש עדות אחד או שניים בלבד, וסיפורם יעובד לאירוע בימתי על ידי הנערים. מבנה זה קצר יותר, ועלותו נמוכה יותר, אך הוא מאבד את המטרות הנוגעות לקשר הבין דורי.

נשמח מאוד להיפגש ולפתח יחד את הרעיון,

בכבוד רב,
צהיינש אדל-קרוט – 052-4706921 תמר בורר – 054-2119336